Гьеким Мирзеханов

Мирзеханрин Гьеким Агъасидин хва (1911 йис, Къуба район, Дигагь — 1944 йисан август, Франция) — Советрин Союздин Кьегьал, Ватандин ЧӀехи дяведа иштиракнавай кас. Дяве чӀавуз советрин 150 офицерни аскер немецрин есирвиляй акъуднай.

 Биография 
Францияда фашистриз акси гьерекатдиз регьбервал гайи Гьеким Мирзеханов дяведилай вилик КцӀар райондин кьил тир.

Ватандин ЧӀехи дяве къарагъайла Азербайжандай райкомдин сад лагьай секретарвиле кӀвалахзавайбурукай тек са кас гуьгьуьллудаказ фронтдиз рекье гьатнай. Ам Гьеким Мирзеханов тир, 1911 йисуз Къуба райондин Дигагь хуъре дидедиз хьайи, Къубадин гимназия, гуьгъуьнлай фиркъедин мектеб акьалтӀарай, вичин савадвилиз килигна ина муаллимвиле хвейи Гьеким Агъасидин хва Мирзеханова 1933 — 1941 йисара КцӀарин райкомдин I-й секретарвиле кӀвалахнай, Самур-Девечи къубу акъудуниз регьбервал ганай. Къубу кардик кутурла ам Ленинан ордендиз лайихвилер аваз хьанай. Адан тӀвар а чӀавуз Советрин уьлкведа сифте яз ихьтин орден къачур секретаррин сиягьда гьатнай. Гь. Мирзеханова райкомдиз регьбервал гайи вахтунда зегьметхъанри къазанмишай агалкьунрай Азербайжанда сифте яз КцӀар райондиз Азербайжандин К(б)П-дин ЦК-дин «Яру Пайдах» ганай. 1941 йисан январдиз Гь. Мирзеханов Москвадиз, ПЛЧӀМ-диз кӀелиз ракъурнай. Дяве къарагъайла ада гъиле яракь кьунай. 1942 йисуз адан хайибуру майор Гь. Мирзеханов дяведа квахьна лагьай чӀулав чар вахчуна. Амма гьакъикъатда Моздок шегьердин патав кьиле фейи дяведа вичел залан хирер хьайи ам немецри есирда кьуна Польшадиз, ахпани Франциядиз ракъурнай.

Франциядин Родез шегьерда есирда хьайи Гь. Мирзеханова фашистрин аксина женг чӀугвадай чинебан кӀватӀал арадиз гъана, адаз регьбервал ганай. Ада Франциядин партизанрихъ ва генерал Шарль де Голлан кӀеретӀрихъ галаз алакъа туькӀуьрнавай. Адан кӀеретӀдик Азербайжандин Шеки, Товуз, Ленкаран, Хызы районрай, гьакӀни Дагъустандин Кьурагь, Докъузпара районрай ва Дербент шегьердай тир 30-далай виниз есирарни экечӀнай. 1944 йисан августдал къведалди Гь. Мирзеханова советрин 150 офицердизни аскердиз есирдай катиз куьмек ганай ва а ксари Франциядин партизанрихъ галаз санал фашистрин аксина женг давамарнай. Гьеким Мирзеханова 300-дав агакьна аскерриз есирдай катиз куьмек гун патал план гьазурнавай. Амма идакай хабар кьур фашистри Гь. Мирзеханов ва адан амадагар гуьллейриз акъудна кьинвай.

Мирзехановар Къуба патан машгьур лезги сихилрикай я. 1951 йисуз Гь. Мирзеханован уьмуьрдин юлдаш Севдагуьл Мирзеханова Азербайжандин ССР-дин Лап вини Советдин депутатвиле хкянай.

КцӀарин куьчейрикай садаз Гь. Мирзеханован тӀвар ганва.

 Пишкешар 
Мирзеханов Гьекима къачур пишкешар:
 Ленинан Орден
 Яру Пайдахдин орден

 ЭлячӀунар 
 Уьмуьр

Категория:Ленинан Ордендин кавалерар